Hierdie artikel handel oor die stad in België. Vir die nedersetting in Nederland, sien gerus Leuven, Nederland. Leuven, Frans: Louvain, Duits: Löwen, is 'n Belgiese stad en munisipaliteit in die Vlaamse provinsie Vlaams-Brabant, waarvan hy ook die hoofstad is. Die munisipale gebied het 102 000 inwoners (2020) en 'n oppervlakte van 57 km². Die stad beskik oor 'n spoorwegstasie wat verbindings na - onder andere -Brussel, Brussel-Lughawe, Mechelen, Luik, Hasselt en Ottignies bied. Leuven is bekend as 'n studentestad, en hy huisves die oudste universiteit in die Lae Lande, die Katolieke Universiteit Leuven, wat in 1425 gestig is. Die historiese brouery Artois is in 1717 in Leuven gestig. Die huidige nasaat van Artois is die firma Anheuser-Busch InBev wat die grootste brouerygroep ter wêreld vorm, en sy hoofkwartier is steeds in Leuven geleë. Te danke aan die aktiewe studentelewe, en die teenwoordigheid van die brouerye, word daar soms na Leuven as die bierhoofstad van België verwys. Die stad is nasionaal, en veral onder studente, beroemd as 'n uitgaansplek.